Γνωμοδότηση της Οικονομικής και Κοινωνικής Επιτροπής με θέμα την «Πρόταση Κανονισμού (ΕΚ) του Συμβουλίου για την τροποποίηση του κανονισμού (ΕΟΚ) αριθ. 823/87 για τη θέσπιση ειδικών διατάξεων σχετικά με τους οίνους ποιότητας που παράγονται εντός καθορισμένων περιοχών»

(98/C 214/18)

Στις 3 Μαρτίου 1998, και, σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 2 Απριλίου 1998 με βάση την εισηγητική έκθεση του κ. Espuny Moyano.

Κατά την 354η σύνοδο ολομέλειας της 29ης και 30ής Απριλίου 1998, (συνεδρίαση της 29ης Απριλίου), η Οικονομική και Κοινωνική Επιτροπή υιοθέτησε με 111 ψήφους υπέρ και 7 αποχές την ακόλουθη γνωμοδότηση.

1. Eισαγωγή

1.1. Στόχος της πρότασης κανονισμού είναι να επιτρέψει στα κράτη μέλη να καταστήσουν υποχρεωτική την εμφιάλωση ορισμένων v.q.p.r.d. εντός της καθορισμένης περιοχής όταν υπάρχουν οι ακόλουθοι αντικειμενικοί όροι:

- η εμφιάλωση στην περιοχή παραγωγής προσδίδει στον οίνο ιδιαίτερα χαρακτηριστικά ή αποτελεί βασικό στοιχείο για τη διατήρηση των ειδικών χαρακτηριστικών του 7

- το σύνολο σχεδόν των οικονομικών παραγόντων του κλάδου υποστηρίζει την εφαρμογή του μέτρου αυτού.

1.1.1. Η νομική φύση του τίτλου βιομηχανικής και εμπορικής ιδιοκτησίας των ονομασιών προελεύσεως δικαιολογεί τη δυνατότητα ενσωμάτωσης της υποχρεωτικής εμφιάλωσης μεταξύ των ειδικών λειτουργιών των ονομασιών προέλευσης οίνων ώστε να προστατευθεί η ποιότητά τους, η φήμη τους και η εγγύηση της καταγωγής τους, καθώς επίσης και να ενισχυθεί ο έλεγχος της αυθεντικότητας.

1.2. Η πρόταση υποχρεώνει τα κράτη μέλη τα οποία αποφασίζουν να επιβάλουν την εμφιάλωση ορισμένων v.q.p.r.d. στην καθορισμένη περιοχή να επιτρέπουν την εμφιάλωση εκτός της καθορισμένης περιοχής για μία μεταβατική περίοδο 5 ετών μετά την ημερομηνία έναρξης εφαρμογής του μέτρου, για τους επιχειρηματίες εκείνους οι οποίοι, για τουλάχιστον τρία έτη πριν από την έναρξη ισχύος του κανονισμού, εμφιάλωναν τους εν λόγω v.q.p.r.d. έξω από την καθορισμένη περιοχή. Τα κράτη μέλη μπορούν να εφαρμόζουν την υποχρεωτική εμφιάλωση στην περιοχή παραγωγής μόνο κατόπιν διαπίστωσης εκ μέρους της Επιτροπής ότι πληρούνται οι απαιτούμενοι όροι με βάση τη σύσταση ενός λεπτομερούς εγγράφου το οποίο υποχρεούνται να αποστέλλουν τα κράτη μέλη.

2. Γενικές παρατηρήσεις

2.1. Η ΟΚΕ επιδοκιμάζει αυτή την πρωτοβουλία της Επιτροπής. Η πρόταση αυτή προσφέρει κοινοτική νομική κάλυψη σε κανόνες και πρακτικές που ήδη εφαρμόζονται παραδοσιακά και σταθερά σε όλα τα κράτη μέλη που παράγουν v.q.p.r.d., για την υποχρεωτική εμφιάλωση στην περιοχή παραγωγής ορισμένων v.q.p.r.d. ως μέσον εξασφάλισης της προστασίας της ποιότητας, των ειδικών χαρακτηριστικών, της φήμης και της αυθεντικότητας των v.q.p.r.d.

3. Eιδικές παρατηρήσεις

3.1. Η ΟΚΕ εκφράζει την ικανοποίησή της επίσης για το γεγονός ότι η πρόταση της Επιτροπής εμποδίζει ένα κράτος μέλος να επιβάλει την υποχρεωτική εμφιάλωση ενός v.q.p.r.d. στην περιοχή παραγωγής όταν οι ενδιαφερόμενοι επιχειρηματίες της καθορισμένης περιοχής δεν συμφωνούν με αυτή και εκφράζουν τη βούλησή τους μέσω των αναγνωρισμένων τομεακών οργανώσεων.

3.2. Ωστόσο, η ΟΚΕ εκτιμά ότι, στο άρθρo 1, δεύτερη παράγραφος, πρώτη και δεύτερη περίπτωση, η έκφραση «αναγνωρισμένη διεπαγγελματική οργάνωση» πρέπει να αντικατασταθεί με την έκφραση «αναγνωρισμένη διεπαγγελματική ή τομεακή οργάνωση» ώστε να τηρηθεί η αρχή της επικουρικότητας, δεδομένης της ετερογένειας στην ταξινόμηση και τη φύση των διάφορων τομεακών οργανώσεων των ονομασιών προέλευσης οίνων που υπάρχουν στα διάφορα ενδιαφερόμενα κράτη μέλη.

Βρυξέλλες, 29 Απριλίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS